Rookverbod: 'Dit gaan oor vryheid' | Maroela Media
Die burgerregtegroep AfriForum het 'n prokureursbrief op die minister van samewerkende regering en tradisionele sake, dr. Nkosazana Dlamini-Zuma, laat beteken waarin sy in kennis gestel word dat die organisasie regstappe gaan doen indien die rookverbod nie opgehef word nie. Die brief is ook op die minister van gesondheid, dr. Zweli Mkhize, beteken.
Die verbod op die verkoop van tabakprodukte word nou ook op vlak 3 van die afsonderingsregulasies voortgesit nadat pres. Cyril Ramaphosa aanvanklik gesê het dit gaan al op vlak 4 van die regulasies opgehef word.
Die Fair Trade Independent Tobacco Association (Fita SA) het die minister reeds hof toe gesleep oor die verbod. Fita SA voer in hofstukke aan die verbod was nooit regmatig om mee te begin nie en vra nou vir 'n dringende bevel dat die besluit daaroor omgekeer word. Hy het ook gevra dat die regering die redes verskaf vir waarom die verbod voortduur.
Lees die redes wat Dlamini-Zuma Woensdag bekendgemaak het hier.
Dit gaan oor 'vryheid, persoonlike keuse'
Ernst Roets, hoof van beleid en aksie by AfriForum, sê daar is geen rasionele grondslag vir die rookverbod nie en dat die geheimsinnigheid van die regering in dié opsig op 'n skending van die publiek se burgerregte neerkom.
Roets sê hy is ook bekommerd oor gerugte dat Dlamini-Zuma vriende in die onderwêreld het wat onwettig met sigarette smokkel.
"AfriForum veg nie vir rook nie; ons veg vir vryheid: Vryheid vir die gemeenskap om nie aan verregaande voorskrifte onderwerp te word nie," sê Roets.
In die prokureursbrief vra AfriForum dat die rookverbod opgehef word en sê as die minister nie teen Maandag voldoende op AfriForum se prokureursbrief antwoord nie, sal verdere regstappe oorweeg word.
"Ons vertrou egter dat regstappe vermy kan word en dat die irrasionele, ongrondwetliklike en onregmatige verbod op tabakprodukte betyds opgehef word."
Suid-Afrika skakel Maandag na vlak 3 van die afsonderingsregulasies oor. Meer besonderhede oor die regulasies sal na verwagting later vandag bekend gemaak word, nadat 'n mediakonferensie daaroor reeds twee keer tevore uitgestel is.
Die VF Plus het intussen gesê Mkhize stel oënskynlik nie belang in die kwessie van persoonlike keuse of wetenskaplike bewyse rakende rook en Covid-19 nie.
Armand Coetzee, 'n VF Plus-LP in die Nasionale Raad van Provinsies (NRP), sê die party het tydens 'n aanlyn sitting van die NRP aan die minister gevra om die wetenskaplike feite te verskaf wat as grondslag dien vir die regering se besluit om nie die verbod op die verkoop van tabakprodukte te lig nie. Mkhize het geantwoord dat kundige beoordeling vir die besluit nie nodig is nie aangesien die gevare verbonde aan tabakverbruik bekend is.
"Die minister se minagting vir die aanvanklike navorsing oor die verband tussen Covid-19 en rook is kommerwekkend. Om te rook hou wel gesondheidsgevare in. Die minister kon egter nie sê of die huidige regulasies en die gevolglike verbod op sigarette wel op wetenskaplike beginsels gegrond is of nie," sê Coetzee.
Hy sê insette deur verskeie kundiges stel wetenskaplikes juis in staat om navorsing noukeurig na te gaan om die bevindinge van sodanige navorsing geldig te verklaar al dan nie. Solank as wat die kundigheid nie ter harte geneem word nie, sal die regering se besluit in dié verband agterdog bly wek.
"Elke mens se reg om vir hom- of haarself te besluit, word geskend deur hierdie onwetenskaplike benadering van die regering wat inderwaarheid as ideologies gedrewe gesien kan word."
Die VF Plus sê hy gaan ook voort met sy dringende aansoek in die hooggeregshof om die geldigheid van die Nasionale Rampbestuurswet te betwis en om die hof te vra om te bevind dat die regering die wet misbruik.
Ai en dit was so lekker dat ek nie meer my buurman se stompies in my tuin hoef op te tel nie.
Nee kyk sy en regering kom met als weg. Maar drank beskikbaar. Zuma weet jy wat die impak van drank is op jou liggaam
Dit is jammer dat ons vryheid in Suid-Afrika vandag hoofsaaklik gedebatteer word rondom die beskikbaarheid van luukshede soos sigarette en drank, terwyl werklike brandpunte soos armoede, honger en misdaad al hoe meer 'n sekondêre rol begin speel. Is dit dalk omdat ons al so aangepas het dat ons laasgenoemde as normaal begin beskou het?
Ek wonder of Dlamini-Zuma ook by die hoek-kaffee instap en al die Scopes omdraai sodat die prikkelpop op die voorblad na agter kyk?
Haar verweer is blykbaar dat daar "Made in China" wetenskaplik bewys is dat persone wie se longe reeds verswak is/word deur rook, meer vatbaar is vir die virus en dan ook baie ernstiger siek word, en dan respirators benodig, aangesien hierdie virus 'n asemhalings/long-verwante siekte is. Volgens 'n nuusberig wat ek vanoggend na geluister het, het SA slegs 4000 respirators beskikbaar in hospitale landwyd. Haar verweer is blykbaar dat daar ongeveer 8miljoen rokers in SA is, sy maak haar sommetjies dat indien 10% van hulle wel die virus kry, en dan slegs 1% van hulle respirators benodig, gaan hospitale 8000… Lees meer »